શરૂમાં લક્ષ્મીકાંત-પ્યારેલાલ ફિલ્મિસ્તાનવાળા એસ. મુખરજીને ત્યાં કામ માટે બહુ ધક્કા ખાતા. પોતાની તરજો તેમને સંભળાવતા. પોતાના સમયના હિટ ફિલ્મ સર્જક એસ. મુખરજી ધૂની માણસ. આ બન્નેને મોકો આપવાને બદલે ઉતારી પાડતા. એ કહેતા કે આજે આ બધા ધુરંધરો વચ્ચે તમારી શું પિપૂડી વાગવાની? એના કરતાં જે કરો છો એ કરો. એટલે કે સાજિંદા બની રહો. પાછળથી સંગીતકાર જોડીએ મુખરજી ફિલ્મ્સની ‘શાગીર્દ’ સહિત થોડી ફિલ્મોમાં હિટ સંગીત પીરસ્યું ત્યારે એ જ એસ. મુખરજીએ તેમનો ખભો થાબડેલો.